Dôvodová správa

Vydávanie zahraničných prepravných povolení slovenským dopravcom zabezpečovalo združenie ČESMAD Slovakia. Na základe kontroly Úradu vlády Slovenskej republiky a vypracovaného materiálu „z kontroly plnenia úloh z uznesení vlády splatných v I. štvrťroku 2005, so zameraním na kontrolu dodržiavania zákona Národnej rady Slovenskej republiky     č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri prideľovaní povolení pre cestných dopravcov a dopravných licencií v medzinárodnej autobusovej doprave“, Ministerstvo dopravy, pôšt a telekomunikácií Slovenskej republiky muselo hľadať iné riešenie výdaja zahraničných prepravných povolení dopravcom.

Pri zvážení všetkých dostupných riešení problematiky výdaja zahraničných prepravných povolení dopravcom ako najschodnejšia je alternatíva poverenia vybraných         5 krajských úradov pre cestnú dopravu a pozemné komunikácie aj v súvislosti s ustanovením     § 23 ods. 2) zákona Národnej rady Slovenskej republiky  č. 168/1996 Z. z. o cestnej doprave v znení neskorších predpisov.  Uvedený návrh je taktiež v súlade s bodom B.1. uznesenia vlády SR č. 695/2005.      

	Dôležitým faktom pri zmene tohto systému je zabezpečenie  kontinuálneho vydávania prepravných povolení dopravcom. Tento systém nie je možné prerušiť z dôvodu vzniku možnej finančnej ujmy dopravcom.